อินทรฯ ย้ายผู้บริหาร แก้ประโยชน์ทับซ้อน
อินทรประกันภัย สรุปผลสอบสวนผู้บริหารผลประโยชน์ทับซ้อน เร่งเพิ่มประสิทธิภาพ
20 ส.ค. 2558

อินทรประกันภัย สรุปผลสอบสวนผู้บริหารผลประโยชน์ทับซ้อน เร่งเพิ่มประสิทธิภาพ
นายวิชัย อินทรนุกูลกิจ กรรมการผู้อำนวยการ บริษัท อินทรประกันภัย เปิดเผยว่า ทางบริษัท ไพร้ซวอเตอร์เฮ้าส์คูเปอร์ส คอนซัลติ้ง (ประเทศไทย) ได้รายงานผลการสืบสวนสอบสวน เพื่อหาข้อเท็จจริงที่มีความผิดปกติด้านผลประโยชน์ทับซ้อน และพฤติกรรมที่ส่อไปในทางทุจริตประพฤติมิชอบและบุคคลที่เกี่ยวข้องในบริษัทแล้ว พบว่า ผู้บริหารระดับรองกรรมการผู้อำนวยการที่กำกับดูแลงานด้านการตลาด สายงานสนับสนุนการตลาดและกิจการสาขา มีความสัมพันธ์กับผู้ถือหุ้นของบริษัทนายหน้าประกันภัยรายใหญ่ของบริษัทในการร่วมลงทุนทำธุรกิจจริง
นายวิชัย กล่าวว่า ธุรกิจดังกล่าวไม่มีส่วนเกี่ยวข้องกับบริษัททั้งตรงและทางอ้อม และไม่พบหลักฐานที่สามารถยืนยันข้อสงสัยว่ามีผลประโยชน์เกี่ยวข้องกับบริษัทนายหน้าประกันภัยรายดังกล่าวได้
อย่างไรก็ดี เพื่อให้เกิดธรรมาภิบาลคณะกรรมการจึงมีมติให้ย้ายผู้บริหารคนดังกล่าวไปรับผิดชอบงานด้านอื่นแทน และปรับปรุงระบบงานภายในให้มีความรัดกุม และมีประสิทธิภาพยิ่งขึ้น